## La Conselleria d’Educació firma el conveni pel qual es crearan 707 places de professor ajudant doctor en el sistema universitari públic valencià

*** Este conveni amb el Ministeri permet cobrir específicament les necessitats docents derivades dels canvis imposats per la LOSU
* El 60 % de les places seran finançades pel Ministeri i el 40 % per la Generalitat durant com a màxim els 6 anys. Transcorregut este termini serà la Generalitat qui assumisca el 100 % del cost
* Una vegada creades i proveïdes les 707 places tindran un cost brut anual de quasi 30 milions d’euros**

El conseller d’Educació, Cultura, Universitats i Ocupació, José Antonio Rovira, i la ministra de Ciència, Innovació i Universitats, Diana Morant, juntament amb les rectores i rectors de les universitats públiques valencianes, han firmat este matí el conveni pel qual es crearan 707 places de professor ajudant doctor en el sistema universitari públic valencià.

Este conveni permet cobrir específicament les necessitats docents derivades dels canvis de dedicació del professorat associat i del professorat ajudant doctor imposats per la LOSU, incorporant i proveint noves places de professorat en el marc d’este programa mitjançant la figura del professor ajudant doctor.

De les 707 places el Ministeri finançarà el 60% i el 40 % serà assumit per la Generalitat durant com a màxim els 6 anys de duració dels contractes. Transcorregut este termini serà la Generalitat qui assumisca el 100 % del cost d’estes places, segons es vagen estabilitzant els professors contractats.

D’esta manera, el Ministeri es compromet a aportar a la Comunitat Valenciana el cost que suposa la creació de les 426 places que li corresponen, sempre que estes places estiguen ocupades abans del 30 de juny de 2025. Mentres que la resta de les places fins a 707, les que finança la Generalitat, es podran crear i proveir fins a la finalització del curs 2027-2028, segons les necessitats de les mateixes universitats.

En el marc del conveni la distribució de places de professor ajudant doctor a crear per cada universitat serà: 247 places per la Universitat de València, 133 per la Universitat Politècnica de València, 185 per la Universitat d’Alacant, 60 per la Universitat Jaume I de Castelló i 82 per la Universitat Miguel Hernández d’Elx.

Una vegada creades i proveïdes les 707 places tindran un cost brut anual de quasi 30 milions d’euros, que a partir de l’any 2031 haurà d’assumir al 100 % el Govern de la Generalitat.

Fecha: 18/11/2024